Gumburas

Gumburas () – galvos smegenų kiaušinio formos darinys, esantis po didžiąja smegenų jungtimi. Jo priekinis galas šiek tiek nusmailėjęs ir yra už uodeguotojo branduolio galvos. Užpakalinis gumburo galas sustorėjęs ir vadinamas pagalviu (pulvinar). Gumburą ir pogumburį skiria pogumburinė vaga (sulcus hypothalamus). Gumburo vidų sudaro pilkoji medžiaga, susitelkusi į atskirus branduolius (daugiau kaip 200). Gumburas yra svarbiausių įcentrinių laidų rinkėjas ir perjungėjas. Jį sudaro:
 Užgumburis (metathalamus), sudarytas iš:
 medialinio kelinio kūno (corpus geniculate mediale), kuriame pasibaigia klausos laido skaidulos;
 lateralinio kelinio kūno (corpus geniculate laterale), kurio branduolyje pasibaigia dalis regimojo laido skaidulų ir prasideda neuronų aksonai, einantys į žievės regos sritį.
 Antgumburis (epithalamus). Jame yra kankorežinė liauka (corpus pineale). Ji yra po didžiosios jungties sustorėjimu. Tai neporinė vidaus sekrecijos liauka, turinti įtakos lytiniam brendimui ir reprodukciniam elgesiui. Nuo septintų gyvenimo metų ji palaipsniui perauga į jungiamąjį audinį.

Kategorija:Galvos smegenys